ΓΡΑΠΤΗ ΕΡΩΤΗΣΗ E-2598/97 υποβολή: David Hallam (PSE) προς την Επιτροπή (1 Σεπτεμβρίου 1997)

Θέμα: Διάθεση των εγγράφων της Ευρωπαϊκής Επιτροπής στο σύστημα braille και σε ηχογραφημένες κασέτες

Μετά την απάντηση της Επιτροπής της 6ης Φεβρουαρίου 1997 στην ερώτησή μου Ε-4117/96 ((ΕΕ C 138 της 5.5.1997, σελ. 178. )), σχετικά με την ύπαρξη του Οδηγού Καλής Πρακτικής Hellios II, θα μπορούσε η Επιτροπή να αναφέρει ποιο είναι το εκτιμώμενο κόστος για τον εξοπλισμό ειδικά προσαρμοσμένου υλικού πληροφορικής, ούτως ώστε οι πολίτες να αποκτήσουν πρόσβαση στον Οδηγό Hellios II με braille ή ηχογραφημένες κασέτες;

Θα μπορούσε επίσης να αναφέρει η Επιτροπή εάν σκοπεύει να διαθέσει όλα τα έγγραφα παροχής πληροφοριών και οδηγιών σε CD ROM ή σε άλλους τύπους παρουσίασης για τη διευκόλυνση χρησιμοποίησης του συστήματος braille ή των ηχογραφημένων κασετών;

Σκοπεύει η Επιτροπή να περιγράψει τα μέτρα που έχει λάβει για τη διαβούλευση με δημόσια όργανα που αντιπροσωπεύουν άτομα με μειωμένη όραση, ώστε να εξασφαλισθεί η πρόσβαση σε έγγραφα και υπηρεσίες της Ευρωπαϊκής Ένωσης;

Θα μπορούσε η Επιτροπή να επισημάνει εάν υπάρχουν μεταφράσεις εγγράφων της ΕΕ στο σύστημα braille ή σε ηχογραφημένες κασέτες και εάν σκοπεύει να προκηρύξει μειοδοτικό διαγωνισμό για την διεκπεραίωση αυτής της εργασίας;

Θα μπορούσε να αναφέρει η Επιτροπή εάν υπάρχει πληροφόρηση για τα προγράμματα Leonardo και ESF σε σύστημα braille ή υπό μορφή ηχογραφημένων κασετών;

Απάντηση του κ. Flynn εκ μέρους της Επιτροπής (10 Σεπτεμβρίου 1997)

Η Επιτροπή δεν διαθέτει στοιχεία όσον αφορά το εκτιμώμενο κόστος για την προσαρμογή του εξοπλισμού υπολογιστών, ούτως ώστε οι πολίτες να αποκτήσουν πρόσβαση στον Οδηγό Helios II με braille ή ηχογραφημένες κασέτες. Δεδομένου όμως ότι αυτές οι πληροφορίες είναι διαθέσιμες σε δισκέτα, θα πρέπει να είναι ήδη προσβάσιμες από τους περισσότερους χρήστες προσωπικών υπολογιστών.

Λόγω των αιτημάτων για πόρους που υποβάλλονται ήδη στην Επιτροπή δεν φαίνεται να είναι δυνατή η διάθεση όλων των επίσημων εγγράφων σε μορφότυπο CD ROM. Βέβαια, πρόθεση της Επιτροπής είναι η έκδοση ενός CD ROM με τα συμπεράσματα του προγράμματος Helios II, έτσι ώστε να εφοδιαστούν όλα τα ενδιαφερόμενα μέρη με τα αποτελέσματα του προγράμματος.

Η Επιτροπή βρίσκεται σε επαφή με εκπροσώπους των ατόμων με μειωμένη όραση και είναι πάντα πρόθυμη να ακούσει τις προτάσεις τους όσον αφορά τη δυνατότητα πρόσβασης σε έγγραφα και υπηρεσίες της Κοινότητας.

Δεν υπάρχει ειδική χρηματοδότηση για τη μετάφραση των κοινοτικών εγγράφων στο σύστημα braille ή σε ηχογραφημένες κασέτες. Βέβαια, στο παρελθόν έχουν γίνει παρόμοιες μεταφράσεις για συγκεκριμένα έγγραφα. Πρέπει να σημειωθεί ότι με τις τεχνολογικές εξελίξεις, π.χ. τις δισκέτες, τα άτομα με μειωμένη όραση μπορούν να έχουν πρόσβαση σε κοινοτικές πληροφορίες είτε μέσω του υπολογιστή τους είτε μέσω των υπολογιστών των ενώσεών τους.

Οι πληροφορίες για το πρόγραμμα Leonardo και το Ευρωπαϊκό Κοινωνικό Ταμείο δεν είναι διαθέσιμες στο σύστημα braille, συγκεκριμένες όμως πληροφορίες και για τα δύο είναι διαθέσιμες μέσω του Internet.

Στα πλαίσια του προγράμματος Leonardo da Vinci χρηματοδοτήθηκε ένα σχέδιο με τίτλο «Κατάρτιση για τη διδασκαλία ξένων γλωσσών για επαγγελματική χρήση για άτομα με μειωμένη όραση». Η λεπτομερής περιγραφή του σχεδίου έχει αποσταλεί απ' ευθείας στο αξιότιμο μέλος και στη γραμματεία του Κοινοβουλίου.